**Z A P I S N I K**

**o radu 6. sjednice Općinskog vijeća općine Donji Andrijevci**

**održane dana 11.12.2025. godine**

Sjednica Općinskog vijeća općine Donji Andrijevci održana je u zgradi općine u Donjim Andrijevcima, Trg kralja Tomislava 5, dana 11. prosinca 2025. godine u 17,00 sati

Nazočni vijećnici: Marin Degmečić, Tomica Utvić, Krunoslav Paun, Stanka Blatančić, David Miler, Bernarda Zrnanović, Predrag Zarić, Marina Ivanković, Lidija Tomašević, Bernardica Nosić

Sjednici nisu nazočni: Josip Matošić, Goran Mažar i Helena Vučković, koji su opravdano odsutni

Ostali nazočni: Vedran Gavran, općinski načelnik, Antonija Aračić Radman, pročelnica, Milan Šulter i Dalibor Čale

Zapisnik na sjednici vodila je Katica Miletić

Marin Degmečić, predsjednik Općinskog vijeća općine Donji Andrijevci: Otvaram 6. sjednicu Općinskog vijeća Općine Donji Andrijevci. Utvrđujem da od 13 članova Općinskog vijeća općine Donji Andrijevci sjednici prisustvuje 10 vijećnika, što je dovoljan broj za pravovaljan rad.

Materijali za sjednicu Općinskog vijeća prije održavanja sjednice javno su dostupni na službenoj internet stranici Općine Donji Andrijevci [www.donjiandrijevci.hr](http://www.donjiandrijevci.hr) a svakom vijećniku se dostavlja elektroničkim putem na e-mail adresu svakog vijećnika.

Za sjednicu je predložen sljedeći:

**D N E V N I R E D**

Usvajanje zapisnika sa 5. sjednice

Općinskog vijeća

1. Aktualni sat
2. Prijedlog Odluke o davanju prethodne suglasnosti na Pravilnik o plaćama, naknadi plaće i drugim materijalnim pravima radnika zaposlenih u Dječjem vrtiću „Vila Zvončica“
3. Prijedlog Odluke o davanju prethodne suglasnosti na Odluku o upisu i financiranju programa Dječjeg vrtića „Vila Zvončica“
4. Prijedlog Odluke o davanju prethodne suglasnosti na Pravilnik o upisu i mjerilima upisa djece u Dječji vrtić „Vila Zvončica“
5. Prijedlog Odluke o donošenju Plana djelovanja Općine Donji Andrijevci u području prirodnih nepogoda za 2026. godinu
6. Prijedlog Odluke o sufinanciranju troškova boravka djece predškolske dobi s područja općine Donji Andrijevci u dječjim vrtićima
7. Razno

Predsjednik Općinskog vijeća: S pozivom za sjednicu primili smo i prijedlog dnevnog reda, da li ima kakvih prijedloga za dopunu ili izmjenu dnevnog reda?

Kako prijedloga za dopunu i izmjenu dnevnog reda nije bilo, dajem na glasovanje usvajanje prijedlog dnevnog reda za 6. sjednicu Općinskog vijeća.

Po provedenom glasovanju utvrđujem da smo jednoglasno sa 10 glasova „ZA“ usvojili dnevni reda za današnju sjednicu Općinskog vijeća.

**Usvajanje zapisnika sa 5. sjednice**

**Općinskog vijeća općine Donji Andrijevci**

Marin Degmečić, predsjednik Općinskog vijeća: Uz poziv za sjednicu primili smo i Zapisnik o radu 5. sjednice Općinskog vijeća. Ima li primjedbi na navedeni Zapisnik?

Ukoliko nema dajem na usvajanje Zapisnik o radu 5. sjednice Općinskog vijeća.

Utvrđujem da je Općinsko vijeće jednoglasno sa 10 glasova „ZA“, usvojilo Zapisnik o radu 5. sjednice Općinskog vijeća.

**Točka 1.**

**Aktualni sat**

Bernarda Zrnanović: Zanima me s obzirom koliko čujem i upućena sam da su sva vozila koja su u vlasništvu općine Donji Andrijevci sudjelovala u prometnim nesrećama i nisu u voznom stanju. Kako će biti riješena situacija za komunalno poduzeće s obzirom da komunalno poduzeće nema prijevozno sredstvo, kad će to biti riješeno i da li ima smisla da radnici svojim osobni automobilima voze radnike da bi mogli raditi, što se planira po tom pitanju?

Vedran Gavran, općinski načelnik: Specifična situacija je da dva auta u kratkom vremenu sudjeluju u saobraćajnoj nesreći i budu izvan upotrebe. Ni u jednom slučaju nije greškom zaposlenika općine a procedura koja je mora se ispoštovati što se tiče procjene i popravka. Prvi slučaj je sa Fordom koji je udaren dok nije bio u voznom stanju koji je bio parkiran sa strane, on se trenutno popravlja i trebao bi biti gotov idući tjedan. Kombi koji je i prije bio u lošem stanju je isto udaren, međutim mi imamo potrebnu za nekakvim vozilom za komunalno poduzeće. Vidjet ćemo kad prođe procedura procjene što i kako, mi ćemo ga popraviti jer on nama treba bez obzira u kakvom je stanju. On je bio u voznom stanju i tehnički ispravan, iako ima puno kilometara i star je i kao takav je potreban jer trenutno nemamo druge opcije. U koliko zaposlenici ne žele koristiti svoje vozilo nije nitko nikoga niti natjerao, ne moraju koristiti svoja osobna vozila a ako koriste normalno je da će im se pokriti troškovi. Definitivno u slijedećoj godini moramo razmišljati o kupovini još jednog vozila za komunalno poduzeeće. Vidjet ćemo kad prođe procjenitelj da li će se kombi moći popraviti ili ne.

Bernarda Zrnanović: Već sada smo svjesni da komunalnom poduzeću treba vozilo to je neka nužna potreba da bi komunalno poduzeće moglo funkcionirati. Procjena može potrajati do drugog, trećeg mjeseca, što to onda znači da komunalno poduzeće do drugog, trećeg mjeseca neće imati adekvatno vozilo.

Vedran Gavran, općinski načelnik: Više je stvar proračunske godine, kraj je godine i nismo planirali kupovati u ovoj godini. Nema smisla sada u deset dana žurit nešto kupovati, treba malo pogledati, o tome raspraviti, vidjeti što nama uopće treba, donijeti odluku da li ćemo ići u kupnju novog ili polovnog vozila.

Predsjednik Općinskog vijeća: Pitanje koliko je to bitno za funkcioniranje komunalnog poduzeća ako komunalno poduzeće ima traktor ako se imaju na čemu prevesti do mjesta rada i ako općina refundira troškove prijevoza radnicima do radnog mjesta onda to i nije toliki problem.

Bernarda Zrnanović: Nije uopće stvar dolaska na radno mjesto, svatko od nas je dužan doći do svog radnog mjesta. Moje pitanje je bilo usmjereno ka tome da je vozilo potrebe za vrijeme radnog vremena.

Predsjednik Općinskog vijeća: Postoji mogućnost i najma kombija može se može u tom momentu iznajmiti neko vozilo na mjesec, dva dok se ne snađemo.

Vedran Gavran, općinski načelnik: Treba to riješiti što prije jer što se tiče ovog kombija mislim da će to potrajati a pitanje je da li će se uopće moći i popraviti.

Predsjednik Općinskog vijeća: Možemo planirati u proračunu za iduću godinu i vidjeti do kojeg iznosa možemo ići.

Tomica Utvić: Vodovod je danas u Sredancima podijelio račune za plaćanje vode, paušala za 11. mjesec a voda još nije puštena niti ju koristimo tako da znate da će biti upita prema općini da li to moramo platiti ili ne.

Vedran Gavran, općinski načelnik: To nije do nas, mi smo svoj dio ispoštovali, moraju se obratiti Vodovodu.

**Točka 2.**

**Prijedlog Odluke o davanju prethodne suglasnosti na Pravilnik o plaćama, naknadi plaće i drugim materijalnim pravima radnika zaposlenih u Dječjem vrtiću „Vila Zvončica“**

Antonija Aračić Radman: Odluku o koeficijentima za zaposlene u Dječjem vrtiću „Vila Zvončica“ donosi upravno vijeće dječjeg vrtića, ali uz prethodnu suglasnost predstavničkih tijela svih osnivača. Koeficijenti koji su navedeni u Pravilniku su u skladu sa dogovorom osnivača. Osnovica za izračun plaća se uzima kao i za državne službenike 1.004,87.

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjeprijedlog Odluke o davanju prethodne suglasnosti na Pravilnik o plaćama, naknadi plaće i drugim materijalnim pravima radnika zaposlenih u Dječjem vrtiću „Vila Zvončica“

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o davanju prethodne suglasnosti na Pravilnik o plaćama, naknadi plaće i drugim materijalnim pravima radnika zaposlenih u Dječjem vrtiću „Vila Zvončica“, se u propisanoj formi prilaže zapisniku i čini njegov sastavni dio.

**Točka 3.**

**Prijedlog Odluke o davanju prethodne suglasnosti na Odluku o upisu i financiranju programa Dječjeg vrtića „Vila Zvončica“**

Antonija Aračić Radman: Također, Odluka o upisu i financiranju programa Dječjeg vrtića „Vila Zvončica“ prije nego što je usvoji upravno vijeće dječjeg vrtića mora dobiti prethodnu suglasnost predstavničkih tijela svih osnivača. U odluci se sada trenutno referiralo samo na Andrijevce i Trnavu jer prvi planiramo početi sa radom. Ovo su skupine koje će biti u Andrijevcima i to djeca u dobi od navršenih godinu dana do treće godine starosti, od treće godine do polaska u školu i od četvrte godine do polaska u školu i jedna skupina od treće godine do polaska u školu u Trnavi. Cjelodnevni program je program koji traje 10 sati i moguće je upisati djecu na poludnevni program s ručkom ili bez ručka u trajanju od 5-6 sati dnevno.

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjePrijedlog Odluke o davanju prethodne suglasnosti na Odluku o upisu i financiranju programa Dječjeg vrtića „Vila Zvončica“

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o davanju prethodne suglasnosti na Odluku o upisu i financiranju programa Dječjeg vrtića „Vila Zvončica“ se u propisanoj formi prilaže zapisniku i čini njegov sastavni dio.

**Točka 4.**

**Prijedlog Odluke o davanju prethodne suglasnosti na Pravilnik o upisu i mjerilima upisa djece u Dječji vrtić „Vila Zvončica“**

Antonija Aračić Radman: Pravilnik sadrži sve što i odluka o upisu samo što su pravilnikom detaljnije propisani neki dijelovi vezani za sam upis, za prijavu, za rad vrtića, za ugovor, povjerenstvo za upis djece, tko ga čini, na koliko se imenuje, tko ga imenuje, dakle malo detaljniji akt na temelju kojeg će se raditi javni poziv.

Predsjednik Općinskog vijeća otvara raspravu.

Bernarda Zrnanović: U pravilniku piše da se u vrtićke programe mogu upisati djeca koja do 31. kolovoza tekuće godine navrše 1 godinu života. Što je s onima koji do 31. kolovoza ne navrše godinu dana a navršit će u toj pedagoškoj godini, to znači da oni koji nisu navršili ne mogu ni predati prijavu već moraju čekati novu pedagošku godinu?

Antonija Aračić Radman: Ako se tijekom pedagoške godine raspiše natječaj i oni već budu navršili godinu mogu se prijaviti to je propisano Zakonom o predškolskom odgoju, znači da se može podnijeti prijava za one koji su već navršili godinu dana. Još ćemo sa našim odvjetnikom i ravnateljicom prokomentirati taj dio da li postoji mogućnost da se prijava uzme u obzir a oni budu na listi čekanja. Tako je i za sve ostale skupine i taj dio ne možemo još kontrolirati niti detaljno propisati zato što ćemo na terenu imati različite situacije.

Nakon uvodnog obrazloženja i kraće rasprave, predsjednik Općinskog vijeća daje na glasovanje usvajanjeprijedlog Odluke o davanju prethodne suglasnosti na Pravilnik o upisu i mjerilima upisa djece u Dječji vrtić „Vila Zvončica“

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o davanju prethodne suglasnosti na Pravilnik o upisu i mjerilima upisa djece u Dječji vrtić „Vila Zvončica“ se u propisanoj formi prilaže zapisniku i čini njegov sastavni dio.

**Točka 5.**

**Prijedlog Odluke o donošenju Plana djelovanja Općine Donji Andrijevci u području prirodnih nepogoda za 2026. godinu**

Milan Šulter: Plan djelovanja u području prirodnih nepogoda se uvijek donosi krajem kalendarske godine za narednu kalendarsku godinu i pravni temelj se nalazi u čanku 17. stavku 1. Zakona o ublažavanju i uklanjanju posljedica prirodnih nepogoda. Plan djelovanja u području prirodnih nepogoda sadrži popis mjera i nositelja mjera u slučaju nastajanja prirodne nepogode, zatim sadrži procjenu osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva i također navedeni plan sadrži i druge mjere koje uključuju suradnju s nadležnim tijelima, znanstvenim ustanovama i stručnjacima za područje prirodnih nepogoda.

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjeprijedlog Odluke o donošenju Plana djelovanja Općine Donji Andrijevci u području prirodnih nepogoda za 2026. godinu

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o donošenju Plana djelovanja Općine Donji Andrijevci u području prirodnih nepogoda za 2026. godinu se u propisanoj formi prilaže zapisniku i čini njegov sastavni dio.

**Točka 6.**

**Prijedlog Odluke o sufinanciranju troškova boravka djece predškolske dobi s područja Općine Donji Andrijevci u dječjim vrtićima**

Antonija Aračić Radman: Do sada je bilo da je općina sufinancirala boravak djece u dječjim vrtićima sa 150,00 eura bez obzira radi li se o poludnevnom ili cjelodnevnom boravku. S obzirom da je ekonomska cijena dječjeg vrtića 300,00 eura po djetetu i ako uzmemo u obzir da ćemo imati djecu koja će ići na poludnevni boravak to je najčešće 50% cijene boravka to znači 150,00 eura, a poludnevni boravak bez ručka on bude 10,00 do 20,00 eura manje, pa u tom slučaju ne bio bilo u redu da se sufinancira sa 150,00 eura i netko pokrije kompleta iznos a drugi 50%. Prijedlog u odluci je da se cjelodnevni boravak djece sufinancira u iznosu od 150,00 eura mjesečno po djetetu, a poludnevni boravak s ručkom ili bez u iznosu od 100,00 eura mjesečno po djetetu, a ostatak do pune ekonomske cijene boravka snosili bi korisnici usluga dječjeg vrtića.

Predsjednik Općinskog vijeća otvara raspravu.

Bernarda Zrnanović: To znači da ovom odlukom ako mi popunimo kapacitet i ako djeca s područja naše općine idu u neki drugi vrtić općina će i dalje sufinancira.

Vedran Gavran, općinski načelnik: Da, tako je, iz razloga što već sad po iskazanom interesu vidimo da će neka djeca i dalje morati pohađati druge vrtiće jer ovdje neće biti dovoljno mjesta. U koliko dođe do situacije da zadovoljimo sve naše potrebe da upišemo svu našu djecu mi ćemo promijeniti odluku.

Predsjednik Općinskog vijeća: Kako se u toj ekonomskoj cijeni od 300,00 eura vrtić uklapa u funkcioniranje jer vidim da su neki vrtići podigli ekonomsku cijenu na 430,00 eura?

Antonija Aračić Radman: Prema ovim svim izračunima što je računovodstvo radilo mi smo išli sa tim iznosom od 300,00 eura i zato što je kod većine tako bilo, ali unazad mjesec dana dobili smo i im par obavijesti da se cijene povećavaju. Idemo na funkcionalno spajanje općina gdje ćemo isto dobivati određeni iznos za zajedničke troškove i na priuštivost vrtića što financira Ministarstvo obrazovanja pa možda budemo mogli s tim iznosom proći. U svakom slučaju barem nakon pola godine rada vrtića možemo reći da li je to stvarna ekonomska cijena realna za financiranje svih troškova ili ne. Uz to moramo napomenuti da je to zajednički vrtić i svi zajednički troškovi dijele se na pet općina.

Nakon uvodnog obrazloženja i kraće rasprave, predsjednik Općinskog vijeća daje na glasovanje usvajanjeprijedlog Odluke o sufinanciranju troškova boravka djece predškolske dobi s područja Općine Donji Andrijevci u dječjim vrtićima

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o sufinanciranju troškova boravka djece predškolske dobi s područja Općine Donji Andrijevci u dječjim vrtićima se u propisanoj formi prilaže zapisniku i čini njegov sastavni dio.

**Točka 7.**

**Razno**

Vedran Gavran, općinski načelnik: Mi smo analizirali iskaz interesa djece i došli smo do situacije što se tiče jasličke skupine da imamo preko 50 zainteresiranih s područja općine Donji Andrijevci za 12 mjesta tako da ćemo u vrlo skorom vremenu morati početi razmišljati i o drugim mogućnostima jer ćemo imati problem.

Pošto pitanja pod ovom točkom dnevnog reda nije bilo, ovim je dnevni red 6. sjednice Općinskog vijeća iscrpljen i sjednica je zaključena u 17,45 sati.

Zapisnik sastavila PREDSJEDNIK OPĆINSKOG

Katica Miletić VIJEĆA

Marin Degmečić

Klasa: 024-01/25-01/25

Urbroj: 2178-4-25-1

Donji Andrijevci, 11.12.2025.